In nomine regis eterni, sciant cuncti filii ecclesie, qualiter monachi de Cluniaco, in quo domnus Odilo abbas preesse videtur, dederint cuidam fideli suo Vuarnolt et uxori ejus Eldeiart et filie illorum Tetdzana, quandam terram ad medium plantum que sita est in pago Matiscono, in villa Prisciaco, in agro Fuisciaco; in tali autem tenore dant eis terram ad medium plantum, ut quamdiu vixerint teneant et possideant, et quartam partem ad usus fratrum persolvant, et post decessum illorum ad supradictum locum revertatur. Habet autem ipsa terra in longitudine XVIII perticas, in uno fronte XVII et in alio fronte XVII; et de una parte terra Sancti Petri, de alia parte via publica, et de alia parte terra francorum et de alia parte similiter terra francorum. Ego frater Vuarnerius monachus scripsi, in mense junio, in die martis, Rodberto rege anno XXVIII, epacta XV.